*****

ΚΑΝΟΝΙΣΜΟΣ (ΕΟΚ) αριθ. 1014/90 ΤΗΣ ΕΠΙΤΡΟΠΗΣ

της 24ης Απριλίου 1990

περί λεπτομερών κανόνων εφαρμογής για τον ορισμό, το χαρακτηρισμό και την παρουσίαση των αλκοολούχων ποτών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1576/89 του Συμβουλίου της 29ης Μαΐου 1989 για τη θέσπιση των γενικών κανόνων σχετικά με τον ορισμό, το χαρακτήρα και την παρουσίαση των αλκοολούχων ποτών (1), και ιδίως το άρθρο 1 παράγραφος 4 στοιχείο στ)1.α), ζ), στοιχείο θ)1.δ), στοιχείο η)1.β), στοιχείο η) 2, στοιχείο ιβ)1 και στοιχείο 1η)1,

Εκτιμώντας:

ότι είναι αναγκαίο να θεσπιστούν οι απαραίτητοι λεπτομερείς κανόνες εφαρμογής του κανονισμού (ΕΟΚ) αριθ. 1576/89, προκειμένου να δοθούν οι απαραίτητες σχετικές διευκρινίσεις καθώς και οι συμπληρωματικοί κανόνες των αρχών που καθορίζονται στον προαναφερθέντα κανονισμό·

ότι, κατά τον καθορισμό των διευκρινίσεων και των συμπληρωματικών αυτών κανόνων, πρέπει κατ' αρχήν να τηρούνται τα κριτήρια που ελήφθησαν υπόψη κατά την έγκριση του ίδιου του κανονισμού (ΕΟΚ) αριθ. 1576/89· ότι είναι επιπλέον σκόπιμο να χρησιμοποιούνται ως βάση οι παραδόσεις και χρήσεις στις διαφορετικές περιοχές της Κοινότητας, στο βαθμό που αυτό συμβιβάζεται με την ενιαία αγορά· ότι ένα άλλο κριτήριο πρέπει να αποτελεί η μέριμνα αποφυγής κάθε δυνατότητας συγχίσεως ως προς τις ενδείξεις που αναφέρονται στην ετικέτα καθώς και οι εγγυήσεις στον καταναλωτή της όσο το δυνατόν σαφέστερης και πληρέστερης πληροφορήσεως όσον αφορά την ετικέτα·

ότι ο παρών κανονισμός εφαρμόζεται με την επιφύλαξη των μεταβατικών διατάξεων που προβλέπονται στον κανονισμό (ΕΟΚ) αριθ. 3773/89 της Επιτροπής της 14ης Δεκεμβρίου 1989 για τον καθορισμό των μεταβατικών μέτρων σχετικά με τα αλκοολούχα ποτά (2)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αλκοολούχων Ποτών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατ' εφαρμογή του άρθρου 1 παράγραφος 4 στοιχείο στ)1.α) του κανονισμού (ΕΟΚ) αριθ. 1576/89, η αναλογία των οινολασπών που μπορούν να προστεθούν στα στέμφυλα σταφυλής για την παρασκευή αποστάγματος στεμφύλων σταφυλής είναι κατ' ανώτατο όριο 25 χιλιόγραμμα οινολασπών ανά 100 χιλιόγραμμα χρησιμοποιουμένων στεμφύλων σταφυλής. Η ποσότητα αλκοόλης που προέρχεται από τις οινολάσπες δεν πρέπει να υπερβαίνει το 35 % της συνολικής ποσότητας αλκοόλης στο τελικό προϊόν.

Άρθρο 2

Κατ' εφαρμογή του άρθρου 1 παράγραφος 4 στοιχείο ζ) του κανονισμού (ΕΟΚ) αριθ. 1576/89, το απόσταγμα στεμφύλων φρούτων είναι το αλκοολούχο ποτό που λαμβάνεται αποκλειστικά με ζύμωση και απόσταξη, σε λιγότερο από 86 % vol, στεμφύλων φρούτων, με εξαίρεση τη σταφυλή. Επιτρέπεται η επαναπόσταξη στον ίδιο αλκοολικό τίτλο. Η ελάχιστη περιεκτικότητα σε πτητικές ουσίες είναι ίση με 200 γραμμάρια ανά εκατόλιτρο αλκοόλης σε 100 % vol.

Η ανώτατη περιεκτικότητα σε μεθυλική αλκοόλη είναι ίση με 1 500 γραμμάρια ανά εκατόλιτρο αλκοόλης σε 100 % vol.

Η ανώτατη περιεκτικότητα σε κυανιούχο ανυδρίτη είναι 10 γραμμάρια ανά εκατόλιτρο αλκοόλης σε 100 % vol όταν πρόκειται για απόσταγμα στεμφύλων φρούτων. Η ονομασία πωλήσεως των προϊόντων αυτών είναι «απόσταγμα στεμφύλων» που ακολουθείται από την ονομασία των εν λόγω φρούτων, η ονομασία πωλήσεως είναι «απόσταγμα στεμφύλων φρούτων».

Άρθρο 3

Κατ' εφαρμογή του άρθρου 1 παράγραφος 4 στοιχείο θ)1.δ) του κανονισμού (ΕΟΚ) αριθ. 1576/89, το όνομα του φρούτου μπορεί να αντικαταστήσει την ονομασία «απόσταγμα» που ακολουθείται από το όνομα του φρούτου μόνο στην περίπτωση των ακόλουθων φρούτων:

- κορόμηλα, (Prunus domestica L. var. syricaca),

- δαμάσκηνα, (Prunus domestica L.),

- quetsch, (Prunus domestica L.),

- κούμαρα, (Arbutus unedo L.),

- μήλα Golden Delicious.

Σε περίπτωση που υπάρχει κίνδυνος ο τελικός καταναλωτής να μην είναι σε θέση να κατανοήσει εύκολα μια των εν λόγω ονομασιών, η ένδειξη «απόσταγμα» πρέπει να εμφαίνεται στην ετικέτα και να συμπληρώνεται, ενδεχομένως, με εξήγηση.

Άρθρο 4

Το αλκοολούχο ποτό που εμφαίνεται στο άρθρο 1 παράγραφος 4 στοιχείο θ)2 του κανονισμού (ΕΟΚ) αριθ. 1576/89 μπορεί να φέρει την ονομασία «απόσταγμα» ακολουθουμένη από το όνομα του φρούτου εάν υπάρχει στην ετικέτα η συμπληρωματική ένδειξη «ληφθέν με διαβροχή και απόσταξη».

Οι διατάξεις που αναφέρονται στο πρώτο εδάφιο αφορούν τα αλκοολούχα ποτά που λαμβάνονται από τα ακόλουθα φρούτα:

- μούρα, (Rubus fructicosus L.),

- φράουλες, (Fragaria L.),

- μυρτίλλες, (Vaccinium myrtillus L.),

- σμέουρα, (Rubus idaeus I;),

- φραγκοστάφυλα, (Ribes vulgare Lam.),

- καρποί τσαπουρνιάς, (Prunus spinosa L.),

- καρποί σουβριάς, (Sorbus domestica L.),

- cormes, (Sorbus domestica L.),

- houx, (Ilex cassine L.),

- alisier, (Sorbus torminalis l.),

- sureau, (Sambucus nigra L.),

- eglantine, (rosa canina L.),

- μαύρα φραγκοστάφυλα, (Ribes nigrum L.).

Άρθρο 5

Κατ' εφαρμογή του άρθρου 1 παράγραφος 4 στοιχείο λ)1.β) του κανονισμού (ΕΟΚ) αριθ. 1576/89, η ποσότητα των φρούτων που χρησιμοποιήθηκαν είναι 5 χιλιόγραμμα κατ' ελάχιστο όριο ανά 20 λίτρα αλκοόλης σε 100 % vol που χρησιμοποιήθηκε.

Άρθρο 6

1. Οι παρεκκλίσεις που αναφέρονται στο άρθρο 1 παράγραφος 4 στοιχείο θ)1.β) του κανονισμού (ΕΟΚ) αριθ. 1576/89 αφορούν την ανώτατη περιεκτικότητα σε μεθυλική αλκοόλη των αποσταγμάτων φρούτων που ανέρχεται σε 1 500 γραμμάρια ανά εκατόλιτρο αλκοόλης σε 100 % vol στην περίπτωση αποσταγμάτων που λαμβάνονται από μεμονωμένους παραγωγούς φρούτων σε αποσταγματοποιεία των οποίων η ετήσια παραγωγή του αποστάγματος δεν υπερβαίνει 500 εκατόλιτρα αλκοόλης σε 100 % vol ετησίως και προέρχεται από τα ακόλουθα φρούτα:

- δαμάσκηνα, (Prunus domestica L.),

- κορόμηλα, (Prunus domestica L. var. syriaca),

- quetsch, (Prunus domestica L.),

- μήλα, (Malus domestica Borkh.),

- arbouse, (Arbutus unedo L.).

2. Η παράγραφος 1 εφαρμόζεται μέχρι τις 31 Δεκεμβρίου 1992 επίσης στα αποστάγματα που προέρχονται από αχλάδι (Pyrus Comunis) χωρίς περιορισμό της ετήσιας παραγωγής των αποσταγματοποιείων.

Άρθρο 7

Κατά παρέκκλιση από το άρθρο 1 παράγραφος 4 στοιχείο ιη) του κανονισμού (ΕΟΚ) αριθ. 1576/89, η ελάχιστη περιεκτικότητα σε ζάχαρο των 100 γραμμαρίων ανά λίτρο μειώνεται:

- σε 80 γραμμάρια ανά λίτρο για τα λικέρ γεντιανής που παράγονται αποκλειστικά με φυσικές αρωματικές ουσίες,

- σε 70 γραμμάρια ανά λίτρο για τα λικέρ κερασιού των οποίων η αλκοόλη είναι αποκλειστικά απόσταγμα κερασιών.

Άρθρο 8

Ο παρών κανονισμός αρχίζει να ισχύει την 1η Μαΐου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Απριλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 160 της 12. 6. 1989, σ. 1.

(2) ΕΕ αριθ. L 365 της 15. 12. 1989, σ. 48.